**Brontornis** on sukupuuttoon kuollut jättimäisten lentokyvyttömien lintujen suku. Siitä tunnetaan yksi laji, **Brontornis burmeisteri**, joka eli Argentiinan Patagoniassa varhaisella mioseenilla, noin 19–14 miljoonaa vuotta sitten. *Brontornista* on perinteisesti pidetty lihaasyövänä hirmulintuna (Phorusrhacidae), mutta se saattoi kuitenkin olla kasvinsyöjä ja läheisempää sukua heimoille Gastornithidae ja Dromornithidae.

Fossiililöydöt
--------------

*Brontorniksen* kaikki fossiilit on löydetty Argentiinan Patagoniasta, ja ne on ajoitettu varhaismioseenille. Jäänteet kuuluvat usealle osittaiselle yksilölle, ja ne vastaavat pientä osaa koko luurangosta. Parhaiten tunnetaan takaraajojen luut. Alaleuan jäänteitä tunnetaan monesta yksilöstä, mutta yhdessä ne vastaavat vain osaa leuasta. Yläleukaa ei ole löydetty.

Kuvaus
------

Kokovertailu *Brontorniksen* ja ihmisen välillä
*Brontornis* on suurin tunnettu Etelä-Amerikassa elänyt lintu. Se oli arviolta noin 2,8 metriä korkea pään kohdalta ja 1,75 metriä korkea selän kohdalta. Painoa eläimellä oli erään arvion mukaan noin 350–400 kilogrammaa.

Elintavat
---------

*Brontornis* oli luultavasti hidasliikkeinen jättiläislintu, joka ei pystynyt juoksemaan kovaa. Koska *Brontornis* on yleensä laskettu hirmulintuihin, sitä on pidetty usein lihansyöjänä, ja hitautensa vuoksi sen olisi täytynyt olla haaskansyöjä. *Brontorniksen* alaleuka viittaa kuitenkin kasviravintoon, sillä leukalihasten jälkien perusteella sillä oli kehittyneet lähentäjälihakset, ja alaleuan muoto oli samankaltainen kuin mahdollisilla kasvinsyöjäsukulaisilla heimoissa Gastornithidae ja Dromornithidae. *Brontorniksen* yläleuka on tuntematon, joten ei tiedetä, oliko se petolintumaisen koukkumainen. *Brontorniksen* elinympäristöä olivat mahdollisesti Patagonian metsäisemmät seudut.

Luokittelu
----------

*Brontornis* on perinteisesti sijoitettu käärmekurkilintuihin kuuluviin hirmulintuihin tai ainakin lähelle niitä. Se poikkeaa kuitenkin merkittävästi muista hirmulinnuista takaraajojen ja alaleuan anatomian perusteella, ja se oli lisäksi suurempi kuin muut heimon jäsenet. Jotkut tutkijat tukevat edelleen *Brontorniksen* luokittelua käärmekurkilintuihin, mutta 2000-luvulla on ehdotettu, että *Brontornis* olisikin läheisempää sukua sorsalinnuille ja kuuluisi sukupuuttoon kuolleeseen Gastornithiformes-lahkoon. Se muodostaisi lahkossa oman heimonsa **Brontornithidae**, jonka lähimmät sukulaiset ovat Gastornithidae ja Dromornithidae. Ainoa muu tunnettu Brontornithidae-kehityslinjan edustaja on Boliviasta löydetty nimeämätön laji oligoseenilta, noin 26–25 miljoonan vuoden takaa.

Lähteet
-------

1. 1 2 3 4 5 6 7 8 9  Agnolin, Federico L.: Reappraisal on the Phylogenetic Relationships of the Enigmatic Flightless Bird (*Brontornis burmeisteri*) Moreno and Mercerat, 1891.  *Diversity*, 20.2.2021, 13. vsk, nro 2. doi:10.3390/d13020090. ISSN 1424-2818. Artikkelin verkkoversio. Viitattu 25.6.2021.  (englanniksi)
2. 1 2 3 4 5 6 7 8 9 10 11 12 13 14  Angst, Delphine & Buffetaut, Eric: *Paleobiology of Giant Flightless Birds*, s. 161–171. London & Oxford: ISTE Press & Elsevier, 2017. ISBN 978-1-78548-136-9. (englanniksi)
3. 1 2 3  Worthy, Trevor H. et al.: The evolution of giant flightless birds and novel phylogenetic relationships for extinct fowl (Aves, Galloanseres).  *Royal Society Open Science*, 11.10.2017, 4. vsk, nro 10, s. 170975.  Royal Society. PubMed:29134094. doi:10.1098/rsos.170975. Artikkelin verkkoversio (pdf). Viitattu 25.6.2021.  (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q2339690
* Wikispecies: Brontornis
* Fossilworks: 53585
* GBIF: 4852219
* IRMNG: 1148097

 |

 |